ཁྲོལ་པགས་པ་རྩ་རྒྱུས་སོགས།།བཙོ་བསྲེགས་རློན་པ་གང་བདེར་ཟོ།།དོགས་མེད་དགའ་བའི་ཡིད་ཀྱིས་སྤྱོད།།ཐུབ་ཚད་ཟོ་ལ་ཁྱག་ཚད་ཁུར།།བུ་ལོན་བྱང་ཞིང་ལན་ཆགས་འཁོར།།དགའ་མགུ་ཡི་རངརངས་བྱང་སེམས་ལྡན།།ཉོན་མོངས་སྡིག་སྒྲིབ་ཀུན་ཞི་ནས།།ཕྱམ་གཅིག་སངས་རྒྱས་ཐོབ་པར་ཤོག།ཕཊ།གསུམ་པ་དཔའ་བར་འགྲོ་བའི་ཏིང་ངེ་འཛིན་གྱི་སྤྱོད་པས་བོགས་དབྱུང་བ་ནི།ལྟ་སྒོམ་དེ་དག་ཉམས་སུ་བླངས་པས་ནང་གི་སྙེམས་རྟོག་སྟན་ཐོག་ཏུ་ཆོད་པ་ན།།བརྟན་ཅིང་བོགས་དབྱུང་བའི་ཆེད་དུ་གདམས་ངག་ཁྱད་པར་བ་དང་ལྡན་པས་གཉན་ཁྲོད་འགྲིམས་ཞིང་བསླངས་ཚད་ཚར་ཚད་གཏན་ལ་དབབ་པ་ཡིན་ཀྱང་།སྐབས་འདིར་ལྟ་སྒོམ་དེ་དག་ཉམས་སུ་ལེན་པའི་ཚེ་སྙེམས་བྱེད་ཀྱི་རྟོག་པ་ལྷོངས་ན་འབུར་འཇོམས་སུ་གཅོད་དེ།སེམས་ནི་སྟོང་ཉིད་ནམ་མཁའ་འདྲ།།འདྲེ་བས་སངས་རྒྱས་ཀྱིས་མ་གཟིགས།།ལུས་ནི་སྦྱིན་པ་བཏང་ཟིན་པས།།ཆགས་དང་ཞེན་ཡུལ་སྤུ་ཙམ་མེད།།ཁྱེད་རྣམས་ཇི་ལྟར་དགའ་བ་གྱིས།།བདག་འཛིན་བརླག་པར་མཛད་དུ་གསོལ།ཕཊ།ཅེས་ནང་དང་གསང་བའི་སློང་གང་བྱུང་སྟོང་ཉིད་ཀྱི་དབྱིངས་སུ་བཅད་པར་བྱའོ།།གསུམ་པ་རྗེས་ཀྱི་བྱ་བ་ལ་གསུམ་སྟེ།བྱམས་པ་དང་ཆོས་ཀྱི་སྦྱིན་པ་བྱ་བ་ནི།གནོད་བྱེད་གཙོར་གྱུར་ཕ་མ་སེམས་ཅན་གྱི།།སྡིག་སྒྲིབ་སྡུག་བསྔལ་མ་ལུས་བདག་ལ་སྨིན།།བདག་གི་བདེ་དགེ་དེ་དག་ལ་སྨིན་ནས།།འགྲོ་ཀུན་སྡུག་བསྔལ་དང་བྲལ་བདེ་ལྡན་ཤོག།ཕཊ།ཆོས་རྣམས་ཐམས་ཅད་རྒྱུ་ལས་བྱུང་།།དེ་རྒྱུ་དེ་བཞིན་གཤེགས་པས་གསུངས།།རྒྱུ་ལ་འགོགས་པ་གང་ཡིན་པ།།དགེ་སྦྱོང་ཆེན་པོས་འདི་སྐད་གསུངས།།སྡིག་པ་ཅི་ཡང་མི་བྱ་ཞིང་།།དགེ་བ་ཕུན་སུམ་ཚོགས་པར་སྤྱད།།རང་གི་སེམས་ནི་ཡོངས་སུ་འདུལ།།འདི་ནི་སངས་རྒྱས་བསྟན་པ་ཡིན།སྐར་མ་རབ་རིབ་མར་མེ་དང་།།སྒྱུ་མ་ཟིལ་པ་ཆུ་བུར་དང་།།རྨི་ལམ་གློག་དང་སྤྲིན་ལྟ་བུར།།འདུས་བྱས་ཆོས་རྣམས་དེ་ལྟར་བལྟ།།གཅད་བྱ་གཅོད་བྱེད་དབྱིངས་སུ་བསྐྱལ་བ་ནི།ལྷ་ཡང་སེམས་ལ་འདྲེ་ཡང་རང་གི་སེམས།།རང་སེམས་གདོད་ནས་མ་སྐྱེས་སྤྲོས་པ་